<classify> Na KADAMA MALUNDE SHINYANGA RAIS Dk. John Magufuli, anatarajia kuadhimisha siku ya Mapinduzi ya Zanzibar na katika uwanja wa CCM Kambarage mkoani Shinyanga. Akizungumza na waandishi wa habari jana, Mkuu wa Mkoa wa Shinyanga, Zainab Telack, alisema Rais Dk. Magufuli atawasili mkoani kesho kwa ajili ya kuadhimisha miaka 53 ya Mapinduzi ya Zanzibar kwa kuzungumza na wakazi wa Shinyanga katika uwanja wa CCM Kambarage. Tutakuwa na ugeni wa kiongozi wetu ambaye ataadhimisha siku ya Mapinduzi ya Zanzibar mkoani Shinyanga, tunawaomba wananchi wajitokeze kwa wingi kuja kumpokea Rais wetu, alisema Telack. Katika hatua nyingine, Telack alisema mkoa wa huo hauna tatizo la njaa kwani bado una chakula kingi ingawa kuna baadhi ya kata katika wilaya ya Kishapu ambazo zina upungufu wa chakula na tayari wameelekeza wafanya biashara kupeleka chakula katika maeneo hayo. Hali ya chakula mkoa wetu ni nzuri Shinyanga ni miongoni mwa mikoa yenye chakula cha kutosha, tuna tatizo kidogo Wilaya ya Kishapu katika kata ambazo hazikupata mvua na tayari tumeelekeza wafanyabiashara wanaendelea kupeleka chakula kwenye masoko ili wananchi waweze kujinunulia chakula. Hatujasema tumezidiwa sana kwa sababu tangu mwaka jana tulikuwa na ziada ya chakula katika mkoa wetu na bado tunayo kwa hiyo hatuwezi kulia sana, alisema Telack.  <topic>: KITAIFA 